Gandia celebra el 175é aniversari de la Germandat de la Sagrada Oració de Jesús en l'Hort i acollirà el XVIII Congrés Nacional de Germandats de Getsemaní
03 juny 2025

## Gandia celebra el 175é aniversari de la Germandat de la Sagrada Oració de Jesús en l'Hort i acollirà el XVIII Congrés Nacional de Germandats de Getsemaní03 juny 2025Última actualització: 03 juny 2025

![](../gestion/img/47cd1d7110c895e40912028ec37a3d106ef813d4809bb5ad7a61b09a437c4aff.jpg)  
  

La ciutat de Gandia viurà prompte una etapa especialment significativa per a la seua Setmana Santa. La **Sagrada Oració de Jesús en l'Hort** commemora el seu 175é aniversari des de la seua fundació en 1850, i ho farà amb un programa d'actes que culminarà a l'octubre de 2026, quan la ciutat es convertirà en seu del XVIII Congrés Nacional de Germandats i Confraries de l'Oració a l'Hort, també conegut com a Congrés Getsemaní.

Així ho ha explicat este matí en roda de premsa el regidor delegat de Setmana Santa, **Miguel Ángel Picornell**, acompanyat pel president de la Junta Major de Germandats, **Emili Ripoll**; el Germà Major de la Germandat de l’Hort, **Paco Almiñana**, i **Teresa Sapena**, coordinadora i responsable del disseny de la imatge gràfica que representarà tant l’aniversari com el Congrés.

  

Picornell ha volgut destacar que ambdues efemèrides tindran una gran repercussió i ajudaran a continuar consolidant Gandia com a destí de rellevància en l’àmbit nacional de la Setmana Santa. Respecte a la trobada nacional, el regidor ha destacat que Gandia es convertirà en el segon municipi de la Comunitat Valenciana que acull esta activitat.

  

Sapena ha presentat dues peces gràfiques que ja formen part del patrimoni simbòlic de la Germandat. El cartell del XVIII Congrés Nacional destaca per la seua sobrietat i profunditat conceptual. Inspirat en la portada del llibre commemoratiu del 150é aniversari de la Germandat —obra de Joan Sapena—, el disseny actualitza aquell símbol amb un enfocament visual modern i simbòlic.

En la imatge, el Mont de les Oliveres es representa mitjançant traços blancs i fins sobre un fons amb dues franges de color verd i morat. La composició està estructurada verticalment, la qual cosa reforça el sentit d’unió i elevació espiritual. Al centre, una gran olivera representa la Germandat amfitriona, estenent les seues branques com a símbol d'acolliment i fraternitat. El disseny transmet una invitació a la reflexió, al retrobament i al diàleg entre germandats.

En paraules de Sapena: “_Des de diferents punts, tots ens unim en un, units per la Fe, la devoció i la tradició_”.

El logotip creat per al 175é aniversari també va ser explicat per l'artista. Es tracta d’una imatge sòbria, elegant i simbòlica. Al centre, destaca el número “175” treballat per expressar equilibri i modernitat. L’envolten branques d’olivera que brollen del número, com a metàfora d’una tradició que ha crescut amb força generació rere generació. L’ús harmònic del verd i el morat reforça la identitat de la Germandat, mentre que la tipografia combina elements clàssics amb una cal·ligrafia manuscrita daurada que aporta solemnitat i tradició.

“É_s un disseny que no sols informa: comunica identitat, memòria i emoció. Representa 175 anys de fe, germanor i compromís amb les nostres arrels_”, va afirmar Sapena.

Almiñana, germà major de la Germandat de l’Hort, va destacar que els actes commemoratius del 175é aniversari ja han començat i s’estendran fins a 2026. Entre ells, va citar la missa de campanya celebrada recentment i una visita cultural al Museu Salzillo de Múrcia, que va incloure una jornada de convivència.

El Germà Major també va subratllar que el Congrés Nacional previst per a octubre de 2026 serà el fermall d’or d’este llarg període commemoratiu. Tindrà lloc durant un pont festiu ideal (del 9 al 12 d’octubre), cosa que facilitarà l’assistència de confrares i visitants de tot Espanya. A més, va apel·lar al suport institucional i privat per a traure endavant un esdeveniment que va definir com “una oportunitat per mostrar Gandia, la seua Setmana Santa i la seua devoció al Crist de l'Oració a l’Hort”.

Per la seua banda, Ripoll va posar en valor el moment de creixement que viu la Setmana Santa gandiana. Va destacar que el Congrés Nacional Getsemaní se suma a la XXXV Trobada Nacional de Confraries que se celebrarà també a Gandia, consolidant la ciutat com un dels referents religiosos i culturals del calendari confrare espanyol.

“_És una oportunitat única perquè moltes persones descobrisquen la riquesa de la nostra tradició més enllà de les dates habituals de Setmana Santa. Felicite la Germandat de l’Hort pel seu esforç i a Teresa Sapena per unes obres gràfiques que reflectixen perfectament l’esperit que ens unix_”, va concloure Ripoll.

[Twittear](https://twitter.com/share)